**Forslag til:**

**Inatsisartutlov om støtte til ældre**

**Kapitel 1**

*Formål og område*

*Anvendelsesområde*

 **§ 1.** Denne Inatsisartutlov finder anvendelse for ældre personer, som har bopæl i Grønland.

 *Stk. 2.* Ved ”ældre person” forstås i denne Inatsisartutlov personer, der har nået pensionsalderen i henhold til § 1 i Inatsisartutlov om alderspension, og som modtager alderspension efter Inatsisartutlov om alderspension eller som opfylder betingelserne herfor efter §§ 2-4 i Inatsisartutlov om alderspension.

*Ret til støtte*

 **§ 2.** En ældre person har ret til støtte, såfremt behovsvurderingen efter § 7 viser, at der er behov for kommunal støtte.

 *Stk. 2.* Støtten skal være koordineret og helhedsorienteret og gives med udgangspunkt i, hvad der er bedst for den enkelte ældre person.

 *Stk. 3.* I alle forhold vedrørende den ældre person skal der så vidt muligt tages hensyn til den ældre persons egne synspunkter med behørig hensyntagen til den ældre persons fysiske og psykiske funktionsevne.

 *Stk. 4.* En ældre person har ret til at forblive i eget hjem, når personen udtrykker ønske herom. Det er en forudsætning, at personens egen eller andres velfærd ikke bliver udsat for fare eller risiko for fare ved at forblive i eget hjem.

*Forholdet til støtte efter anden lovgivning*

 **§ 3.** Ældre personer, der modtager støtte efter anden lovgivning, har ret til tillige at modtage støtte efter denne Inatsisartutlov, såfremt behovsvurderingen efter § 7 viser, at den ældre person har behov for støtte efter denne Inatsisartutlov, som ikke allerede er dækket af den ydede støtte efter anden lovgivning.

 *Stk. 2.* Støtte efter denne Inatsisartutlov forhindrer ikke, at der tillige ydes støtte efter anden lov, hvis betingelserne deri er opfyldt og andet ikke følger af lov.

**Kapitel 2**

*Kompetencer og ansvar*

 **§ 4.** Kommunalbestyrelsen skal sørge for, at en ældre person modtager den nødvendige støtte, og at der eksisterer de nødvendige støttemuligheder for ældre personer efter denne Inatsisartutlov.

 *Stk. 2.* Kommunalbestyrelsen er ansvarlig for at agere opsøgende, og så vidt muligt sikre, at ældre personers behov for hjælp og støtte er imødekommet efter denne lov.

 *Stk. 3.* Kommunalbestyrelsen skal så vidt muligt tilbyde ældre personer forebyggende foranstaltninger, støtte og hjælpemidler.

 *Stk. 4.* Kommunalbestyrelsen kan i særlige tilfælde opfylde sin forsyningsforpligtelse efter stk. 1 ved at benytte støttemuligheder, der er oprettet og drevet af andre kommuner, såfremt sådanne tilbud vurderes at kunne opfylde den ældre persons behov bedst muligt.

**Kapitel 3**

*Sagsbehandlingsregler*

*Frister*

 **§ 5.** Kommunalbestyrelsen skal behandle henvendelser om forhold omfattet af denne Inatsisartutlov så hurtigt som muligt med henblik på at afklare, om der er behov for og ret til støtte og i så fald hvilken.

 *Stk. 2.* Kommunalbestyrelsen er forpligtet til at kvittere for henvendelser indenfor 1 uge.

 *Stk. 3.* Kommunalbestyrelsen er forpligtet til at træffe afgørelse indenfor 14 dage.

 *Stk. 4.* Hvis fristen, jf. stk. 2 og 3, ikke kan overholdes i en konkret sag, skal den ældre person inden fristens udløb have skriftlig besked om, hvornår der kan forventes en afgørelse, samt hvorfor fristen ikke kan overholdes.

*Samtale*

 **§ 6.** Kommunalbestyrelsen skal, bortset fra de tilfælde, der er nævnt i stk. 2, afholde mindst en samtale med den ældre person, inden der træffes afgørelse om følgende:

1) Støtte og botilbud efter § 11.

2) Ændring og ophør af støtte efter § 13.

3) Tilbud om flytning til et andet botilbud efter § 14.

 *Stk. 2.* Kommunalbestyrelsen kan undlade at gennemføre en samtale efter stk. 1, i det omfang personens funktionsevne i afgørende grad taler imod samtalens gennemførelse. Kan samtalen ikke afholdes, skal den ældre persons holdning til den påtænkte afgørelse søges tilvejebragt på anden måde. Afholdes samtalen ikke med den ældre person, skal dette anføres i støtteplanen efter § 8 med en begrundelse herfor.

*Behovsvurdering*

 **§ 7.** Kommunalbestyrelsen skal foretage en behovsvurdering af forholdene for en ældre person, hvis det må antages, at personen har behov for støtte efter bestemmelserne i kapitel 5 eller ophold på enten ældrebolig, ældrekollektiv eller plejehjem efter bestemmelserne i kapitel 7. Behovsvurdering kan dog undlades, såfremt det er åbenbart unødvendigt.

 *Stk. 2.* Kommunalbestyrelsen er forpligtet til at lave en behovsvurdering ved underretninger efter kapitel 8, medmindre det er åbenbart unødvendigt.

 *Stk. 3.* Kommunen er forpligtet til at lave en behovsvurdering på den ældre persons foranledning eller ønske.

 *Stk. 4.* Behovsvurderingen skal i videst muligt omfang gennemføres i samarbejde med den ældre person.

 *Stk. 5.* Behovsvurderingen skal gennemføres så skånsomt, som forholdene tillader det, og må ikke være mere omfattende end formålet tilsiger.

 *Stk. 6.* I behovsvurderingen skal Kommunalbestyrelsen vurdere alle relevante forhold. Herunder skal der tages stilling til følgende forhold:

1) Egenomsorg.

2) Adfærd og trivsel.

3) Familieforhold.

4) Sociale forhold og socialt liv.

5) Sundhedsforhold.

6) Deltagelse i samfundet.

7) Om den ældre person har en fysisk, psykisk, intellektuel eller sensorisk funktionsnedsættelse, og om det er relevant at give støtte efter Inatsisartutlov om støtte til personer med handicap.

8) Støtte, som personen allerede modtager efter denne Inatsisartutlov eller efter anden lovgivning.

 *Stk. 7.* Kommunalbestyrelsen kan indhente en sundhedsfaglig vurdering fra et lokalt sundhedscenter i forbindelse med vurderingen af sundhedsforhold efter § 7, stk. 6, nr. 5.

 *Stk. 8.* Behovsvurderingen skal resultere i en begrundet skriftlig støtteplan, jf. § 8.

 *Stk. 9.* Naalakkersuisut kan fastsætte nærmere regler for behovsvurderingen, herunder om behovsvurderingens udførelse, form og indhold samt tidsmæssige krav til processen og færdiggørelsen af behovsvurderingen.

*Støtteplan*

 **§ 8.** Kommunalbestyrelserne skal udarbejde skriftlige støtteplaner for ældre personer i følgende tilfælde:

1) I forbindelse med behovsvurdering der viser behov for forebyggende eller støttende indsatser, jf. § 7.

2) Inden der træffes afgørelse om iværksættelse af støtte efter kapitel 5, eller ophold på enten ældrebolig, ældrekollektiv eller plejehjem efter kapitel 7.

3) Inden der træffes afgørelse om ændring af støtte, jf. kapitel 5.

 *Stk. 2.* Støtteplanen skal være individuel og må ikke være mere omfattende, end formålet tilsiger.

 **§ 9** Støtteplanen skal indeholde følgende:

1) Formål og mål med støtten.

2) Hvilken støtte, der er nødvendig for at opnå målet.

3) Andre særlige forhold vedrørende familie og netværk, boligsituation, personlig hjælp, behandling og hjælpemidler mv.

 *Stk. 2.* Støtteplanen skal så vidt muligt udarbejdes i dialog med den ældre person.

 *Stk. 3.* Ved ophold på enten ældrekollektiv eller plejehjem, jf. kapitel 7, skal kommunalbestyrelsen sørge for, at de relevante dele af støtteplanen udleveres til ældrekollektivet eller plejehjemmet.

 *Stk. 4.* Støtteplanen skal udleveres til den ældre person, og kommunalbestyrelsen skal i forbindelse med udleveringen orientere om dens indhold.

 *Stk. 5.* Naalakkersuisut fastsætter nærmere regler om Støtteplanens form og indhold samt tidsmæssige krav til processen og færdiggørelse af støtteplanen.

*Udveksling af oplysninger i konkrete sager*

 **§ 10.** Botilbuddet, kommunalbestyrelsen og sundhedssektoren kan som led i samarbejdet i konkrete sager udveksle personoplysninger, herunder personfølsomme oplysninger, såfremt oplysningerne er af betydning for sagens behandling. Der kan alene udveksles og videregives oplysninger med samtykke fra den person, som sagen omhandler, jf. dog stk. 2.

 *Stk. 2.* Såfremt samtykke, jf. stk. 1, nægtes, eller det af andre grunde ikke er muligt at indhente et samtykke, kan kommunalbestyrelsen videregive personoplysninger, herunder personfølsomme oplysninger, hvis sagens omstændigheder, herunder hensynet til personens retssikkerhed, klart taler herfor. Det er en betingelse, at videregivelsen sker til varetagelse af personens interesser og klart overstiger hensynet til de interesser, der begrunder hemmeligholdelse, herunder hensynet til personen, oplysningerne angår.

**Kapitel 4**

*Afgørelseskompetence*

*Støtte og botilbud*

 **§ 11.** Kommunalbestyrelsen skal træffe afgørelse om støtte til ældre personer efter bestemmelserne i kapitel 5 eller om botilbud efter bestemmelserne i kapitel 7.

 *Stk. 2.* Afgørelse efter stk. 1 træffes på baggrund af behovsvurderingen, jf. § 7.

 *Stk. 3.* Kommunalbestyrelsen skal, inden der træffes afgørelse, jf. stk. 1, have afholdt en samtale med den ældre person, jf. § 6.

 *Stk. 4.* I tilfælde, hvor der er et akut behov for støtte, skal kommunalbestyrelsen træffe afgørelse om støtte og iværksætte denne uanset, at der ikke er afholdt samtale efter § 6 eller udarbejdet eller færdiggjort en behovsvurderingen efter § 7 eller en støtteplan efter § 8. Kommunalbestyrelsen skal herefter hurtigst muligt afholde samtalen efter § 6 og udarbejde og færdiggøre behovsvurderingen efter § 7 og støtteplanen efter § 8, og på baggrund heraf om nødvendigt træffe en fornyet afgørelse.

*Løbende opfølgning*

 **§ 12.** Kommunalbestyrelsen skal, når der er truffet afgørelse om støtte eller ophold på et botilbud, løbende følge op på, om støtten fortsat opfylder sit formål. Opfølgningen skal så vidt muligt ske i samarbejde med den ældre person.

 *Stk. 2.* Naalakkersuisut kan fastsætte nærmere regler vedrørende den løbende opfølgning.

*Ændring og ophør af støtte og botilbud*

 **§ 13.** Kommunalbestyrelsen skal træffe afgørelse om ændring eller ophør af støtte til en ældre person efter bestemmelserne i kapitel 5, når kommunalbestyrelsen får kendskab til, at støtten ikke længere dækker personens behov for støtte.

 *Stk. 2.* Kommunalbestyrelsen skal, inden der træffes afgørelse om ændring af støtte, have afholdt en samtale med den ældre person, jf. § 6.

 *Stk. 3.* Afgørelse efter stk. 1 træffes på baggrund af behovsvurderingen, jf. § 7.

 **§ 14.**  Kommunalbestyrelsen skal tilbyde den ældre person at flytte til et andet botilbud efter bestemmelserne i kapitel 7, hvis botilbuddet ikke længere dækker den ældre persons behov.

 *Stk. 2.* Kommunalbestyrelsens skal, inden der tilbydes flytning til et andet botilbud, have afholdt en samtale med personen, jf. §6.

 *Stk. 3.* Afgørelse efter stk. 1 træffes på baggrund af behovsvurderingen, jf. § 7.

 *Stk. 4.* Reglerne om voksne i afsnit IV i Inatsisartutlov om magtanvendelse inden for det sociale område finder tilsvarende anvendelse på botilbud efter denne Inatsisartutlov.

 **§ 15**. Kommunalbestyrelsen kan kun træffe afgørelse om tilbud om flytning i områder inden for kommunal inddeling, jf. dog § 4, stk. 4.

 *Stk. 2.*  Den ældre person kan anmode om, at flytning sker til et botilbud i en anden kommune.

**Kapitel 5**

*Støttemuligheder*

 **§ 16.** Kommunalbestyrelsen skal tilbyde følgende støtteforanstaltninger såfremt behovsvurderingen viser behov herfor:

1) personlig hjælp og omsorg,

2) hjemmehjælp,

3) hjælpemidler,

4) rådgivning og vejledning af pårørende,

5) flyttehjælp i forbindelse med flytning fra eget hjem til botilbud,

6) træning,

7) ledsagelse,

8) aktivitets- og samværstilbud,

9) kollektiv kørselsordning, og

10) støtte i forbindelse med overgang fra behandling i Sundhedsvæsnet til hjemkommunen.

 *Stk. 2.* Naalakkersuisut kan fastsætte nærmere regler om udmøntningen af støtteforanstaltningerne efter stk. 1.

 **§ 17.** Kommunalbestyrelsen skal tilbyde et forebyggende hjemmebesøg hvert andet år til alle ældre personer, der er fyldt 82 år, og som bor i kommunen. Forebyggende hjemmebesøg kan undlades i de tilfælde, der er nævnt i stk. 5.

 *Stk. 2.* Kommunalbestyrelsen skal tilbyde et forebyggende hjemmebesøg til alle ældre personer, som bor i kommunen, i det år den ældre person fylder 75 år og 80 år. For ældre personer i kommunen, der bor alene, skal kommunalbestyrelsen tilbyde et forebyggende hjemmebesøg det år, den ældre person fylder 72 år. Forebyggende hjemmebesøg kan undlades i de tilfælde, der er nævnt i stk. 5.

 *Stk. 3.* Kommunalbestyrelsen skal tilbyde forebyggende hjemmebesøg efter behov til ældre personer, som er socialt udsatte eller har nedsat psykisk eller fysisk funktionsevne, og som bor i kommunen.

 *Stk. 4*. Kommunalbestyrelsen skal hurtigst muligt tilbyde et forebyggende hjemmebesøg til ældre personer, der bor i kommunen, hvis den ældre persons ægtefælle eller samlever:

1) afgår ved døden,

2) er flyttet alene på botilbud for ældre personer eller personer med handicap, eller

3) har midlertidigt ophold udenfor hjemmet ved det offentliges foranstaltning, hvis opholdet forventes at have en varighed på mere end 1 måned, eller

4) har været indlagt i sundhedsvæsenet.

 *Stk. 5.*  Kommunalbestyrelsen kan undlade at tilbyde et forebyggende hjemmebesøg til ældre personer der modtager hjemmehjælp efter § 16, stk. 1, nr. 2.

 *Stk. 6.* Naalakkersuisut kan fastsætte nærmere regler om forebyggende hjemmebesøg.

**Kapitel 6**

*Oprettelse og drift af botilbud til ældre personer*

 **§ 18.** Kommunalbestyrelsen kan oprette, drive og nedlægge ældreboliger for ældre personer.

 *Stk. 2.* Naalakkersuisut kan fastsætte nærmere regler for ældreboliger, herunder indretning og adgangsforhold.

 **§ 19.** Kommunalbestyrelsen kan oprette, drive og nedlægge ældrekollektiver for ældre personer.

  *Stk. 2.* Naalakkersuisut kan fastsætte nærmere regler for ældrekollektiver, herunder indretning og adgangsforhold.

 **§ 20.** Kommunalbestyrelsen kan oprette, drive og nedlægge plejehjem for ældre personer.

 *Stk. 2.* Kommunalbestyrelsen skal sikre, at der er adskilte demensafsnit på plejehjem.

 *Stk. 3.* Naalakkersuisut kan fastsætte nærmere regler for plejehjem, herunder:

1) indretning, herunder indretning af demensafsnit,

2) ledelses- og personalemæssige kompetencer,

3) visitation og optagelse,

4) standarder for pleje og omsorg,

5) adgangsforhold, og

6) videre- og efteruddannelse af personale.

**Kapitel 7**

*Botilbud*

 **§ 21.** Kommunalbestyrelsen skal tilbyde en ældre person bolig i et egnet botilbud, jf. § 22-24, hvis:

1) personen på grund af væsentlig fysisk, psykisk, intellektuel eller sensorisk funktionsnedsættelse har behov for støtte i hverdagen,

2) personen ikke kan bo i eget hjem på grund af væsentlig fysisk, psykisk, intellektuel eller sensorisk funktionsnedsættelse, eller

3) personens behov bedst kan dækkes med et botilbud.

 *Stk. 2.* Kommunalbestyrelsen kan tilbyde den ældre person bolig i botilbud efter ansøgning eller af egen drift.

 *Stk. 3.* Kommunalbestyrelsen skal så vidt muligt tilbyde en ældre person bolig i et botilbud i nærsamfundet.

 *Stk. 4.* Kommunalbestyrelsen kan tilbyde den ældre person midlertidigt ophold i et botilbud.

*Ældrebolig*

 **§ 22.** Kommunalbestyrelsen skal tilbyde en ældre person bolig i en ældrebolig i kommunen, hvis:

1) personen er selvhjulpen i en sådan grad, at praktisk bistand kun er nødvendig i dagtimerne, eller

2) personens behov kan dækkes i en ældrebolig.

*Ældrekollektiv*

 **§ 23.** Kommunalbestyrelsen skal tilbyde en ældre person bolig i et ældrekollektiv i kommunen, hvis:

1) personen på grund af væsentlig fysisk, psykisk, intellektuel eller sensorisk funktionsnedsættelse kan have behov for støtte i hverdagen,

2) personen er selvhjulpen i en sådan grad, at praktisk bistand kun er nødvendig i dagtimerne, eller

3) personens behov, herunder sociale behov, dækkes bedst i en bolig i et ældrekollektiv.

*Plejehjem*

 **§ 24.** Kommunalbestyrelsen skal tilbyde en ældre person plads på et plejehjem i kommunen, hvis:

1) personen på grund af væsentlig fysisk, psykisk, intellektuel eller sensorisk funktionsnedsættelse har behov for omfattende eller specialiseret støtte til daglige funktioner eller pleje, omsorg eller behandling og ikke kan få dækket disse behov på anden vis i hverdagen,

2) personen ikke kan bo i sit eget hjem, i ældrebolig eller ældrekollektiv på grund af væsentlig fysisk, psykisk, intellektuel eller sensorisk funktionsnedsættelse,

3) personen har behov for støtte, udover hvad der kan tilbydes i en ældrebolig eller ældrekollektiv, herunder behov for støtte hele døgnet, eller

4) personens behov dækkes bedst på et plejehjem.

**Kapitel 8**

*Underretning*

*Almindelig underretningspligt*

 **§ 25.** Enhver borger har pligt til at underrette kommunalbestyrelsen, hvis borgeren får kendskab til, at en ældre person lever under forhold, der bringer dennes trivsel, sundhed eller udvikling i fare.

 *Stk. 2.* Kommunalbestyrelsen skal inden 7 dage efter modtagelsen af en underretning sende en skriftlig kvittering til borgeren om, at underretningen er modtaget.

*Skærpet underretningspligt*

 **§ 26.** Ansatte i social- og sundhedssektoren har en skærpet pligt til straks at underrette kommunalbestyrelsen, når den ansatte i forbindelse med udøvelsen af sit professionelle virke bliver bekendt med eller har grund til at antage, at en ældre person har behov for støtte, jf. kapitel 5. Samme underretningspligt gælder borgere med hverv, der hviler på offentligt valg eller borgerligt ombud.

 *Stk. 2.* Kommunalbestyrelsen skal senest 7 dage efter modtagelsen af en underretning sende en skriftlig kvittering til den underrettende ansatte om, at underretningen er modtaget.

*Kommunernes indbyrdes underretningspligt*

 **§ 27.** En kommunalbestyrelse skal skriftligt underrette tilflytningskommunen, når en ældre person på eget initiativ flytter til en anden kommune, og det vurderes, at personens velfærd vil blive udsat for fare, såfremt personen ikke fortsat modtager den nødvendige støtte efter bestemmelserne i kapitel 5.

 *Stk. 2.* I forbindelse med en underretning efter stk. 1 skal fraflytningskommunen sende relevant sagsmateriale, herunder en opsummering af relevante oplysninger, som fraflytningskommunen har lagt til grund for vurderingen af behovet for støtte.

 *Stk. 3.* Stk. 1-2 finder tilsvarende anvendelse i forhold til at underrette en udenlandsk kommune eller anden tilsvarende myndighed, hvis en flytning sker ud af Grønland, men indenfor rigsfællesskabet.

*Kommunens handlepligt ved underretning*

 **§ 28.** Kommunalbestyrelsen skal, når den modtager en underretning om en ældre person, jf. §§ 25, 26 og 27, snarest, dog senest indenfor 5 arbejdsdage, træffe afgørelse om, hvorvidt der er grundlag for at udarbejde en behovsvurdering, jf. § 7, eller tilbyde et forebyggende hjemmebesøg, jf. § 17, stk. 3.

 *Stk. 2.* Træffer kommunalbestyrelsen afgørelse om iværksættelse af en behovsvurdering, jf. stk. 1, skal behovsvurderingen påbegyndes hurtigst muligt og senest 2 uger efter modtagelse af underretningen.

 *Stk. 3.* Træffer kommunalbestyrelsen afgørelse om at tilbyde et forebyggende hjemmebesøg, jf. stk. 1, skal hjemmebesøget tilbydes hurtigst muligt og senest 2 uger efter modtagelse af underretningen. Såfremt den ældre person afslår et tilbud om forebyggende hjemmebesøg, skal kommunalbestyrelsen træffe afgørelse om, hvorvidt der er grundlag for at udarbejde en behovsvurdering.

Stk. 4.  Ved modtagelse af en underretning, der giver kommunalbestyrelsen mistanke om vanrøgt, vold eller seksuelle overgreb mod en ældre person, skal behovsvurderingen, jf. § 7, stk. 2, og den eventuelle støtte, jf. § 11, stk. 4 iværksættes straks, og senest indenfor 3 arbejdsdage efter modtagelse af underretningen.

 *Stk. 5.* Kommunalbestyrelsens handlepligt, jf. stk. 1-4, gælder tilsvarende, når kommunalbestyrelsen af egen drift bliver opmærksom på bekymrende forhold omfattet af underretningspligten, jf. §§ 25, 26 og 27.

**Kapitel 9**

*Tilsyn og påbud*

*Kommunalt driftsorienteret tilsyn*

 **§ 29.** Kommunalbestyrelsen skal føre et driftsorienteret tilsyn med de plejehjem, som er oprettet og drevet af kommunalbestyrelsen efter bestemmelserne i kapitel 6.

 *Stk. 2.* Tilsyn efter stk. 1 kan foregå både som anmeldt og uanmeldt tilsyn.

 *Stk. 3.* Kommunalbestyrelsen er forpligtet til på anmodning fra Naalakkersuisut at fremsende alle ønskede oplysninger om kommunalbestyrelsens varetagelse af tilsynet.

 *Stk. 4.* Naalakkersuisut kan fastsætte nærmere regler for det driftsorienterede tilsyn, jf. stk. 1, herunder for:

1) kommunalbestyrelsens udøvelse af tilsynsforpligtelsen,

2) tilrettelæggelsen af tilsyn,

3) vilkår og betingelser for opfyldelse af tilsynsforpligtelsen, og

4) udarbejdelse af kommunalbestyrelsens tilsynsrapport.

 **§ 30.** Naalakkersuisut kan træffe afgørelse, herunder meddele påbud til Kommunalbestyrelsen, om overholdelse af Inatsisartutloven og administrative forskrifter fastsat efter Inatsisartutloven og opfyldelse af forpligtelser derefter.

 *Stk. 2.* Påbud meddelt efter stk. 1 kan angive en frist for, hvornår påbuddet skal efterleves.

 *Stk. 3*. Naalakkersuisut kan fastsætte nærmere regler for, hvornår der kan meddeles påbud.

**Kapitel 10**

*Ældreråd, ældrepolitik og kvalitetsstandarder*

 **§ 31.** Kommunalbestyrelsen skal nedsætte et ældreråd. Ældrerådet skal rådgive kommunalbestyrelsen i spørgsmål der direkte vedrører ældre og formidle synspunkter mellem borgerne, ældre personer og kommunalbestyrelsen om alle lokalpolitiske spørgsmål, der vedrører ældre personer.

 *Stk. 2.* Kommunalbestyrelsen skal høre ældrerådet om alle initiativer, som har betydning for ældre personer.

 *Stk. 3.* Ældrerådet kan ikke behandle spørgsmål om enkeltpersoners forhold.

 *Stk. 4.* Ældrerådet består af mellem 4 og 8 medlemmer.

 *Stk. 5.* Ældrerådet sammensættes af et lige antal medlemmer, hvor halvdelen er repræsentanter for kommunalbestyrelsen, ansatte i kommunen eller andre, som udfører relevante opgaver for kommunen på det sociale område, og den anden halvdel er repræsentanter for ældreorganisationer. Kommunalbestyrelsen skal være repræsenteret i Ældrerådet.

 *Stk. 6.* Kommunalbestyrelsen skal i fornødent omfang yde sekretariatsmæssig bistand til ældrerådet.

 *Stk. 7.* Kommunalbestyrelsen kan fastsætte nærmere regler om ældrerådets virksomhed og sammensætning.

 **§ 32.** Kommunalbestyrelsen skal udforme en sammenhængende ældrepolitik. Ældrepolitikken skal indeholde oplysninger om planlægning, politik og investeringer af ressourcer i botilbud og sikring af støttemuligheder over en fireårig periode med særlig hensyntagen til demografisk udvikling jf. kapitel 2.

 *Stk. 2.*  Kommunalbestyrelsen skal inddrage ældrerådet i udarbejdelsen af kommunens ældrepolitik.

 *Stk. 3.* Ældrepolitikken skal udformes skriftligt og offentliggøres på kommunens hjemmeside samt sendes til Naalakkersuisut til orientering.

 *Stk. 4.*  Ældrepolitikken skal revideres med højst 4 års mellemrum.

 **§ 33.** Kommunalbestyrelsen skal fastsætte kvalitetsstandarder for støtte til ældre personer efter kapitel 5. Kvalitetsstandarden skal indeholde oplysninger om indhold, omfang og udførelse af den enkelte type af støtte. Kommunalbestyrelsen skal træffe beslutning om, hvordan der skal følges op på de fastsatte kvalitetsstandarder.

 *Stk. 2.* Kommunalbestyrelsen skal fastsætte kvalitetsstandarder for botilbud til ældre personer efter kapitel 6 og 7. Kvalitetsstandarden skal indeholde oplysninger om hvilke behov, botilbuddet skal opfylde. Kommunalbestyrelsen skal træffe beslutning om, hvordan der skal følges op på de fastsatte kvalitetsstandarder.

 *Stk. 3.* Kvalitetsstandarder efter stk. 1 og 2 skal udarbejdes skriftligt. Der skal ske offentliggørelse på kommunens hjemmeside både særskilt og som en del af ældrepolitikken, jf. § 32. Kvalitetsstandarderne skal sendes til Naalakkersuisut til orientering.

 *Stk. 4.* Kommunalbestyrelsen skal revidere kvalitetsstandarder efter stk. 1 og 2 efter behov og mindst hvert andet år.

 *Stk. 5.* Naalakkersuisut kan fastsætte nærmere regler om form og indhold af kvalitetsstandarder efter stk. 1 og 2.

**Kapitel 11**

*Finansiering og takster*

 **§ 34.** Udgifter til støtte til personer i henhold til denne Inatsisartutlov afholdes af kommunerne.

 *Stk. 2.* Kommunerne afholder hver især de udgifter, der er forbundet med oprettelsen og driften af egne ældreboliger, ældrekollektiver og plejehjem i henhold til denne Inatsisartutlov.

**Kapitel 12**

*Klageadgang*

 **§ 35.** Kommunalbestyrelsernes afgørelser efter denne Inatsisartutlov kan påklages til Det Sociale Ankenævn efter bestemmelserne i Landstingsforordning om socialvæsenets styrelse og organisation.

**Kapitel 13**

*Øvrige bestemmelser*

*Statistik*

 **§ 36.** Kommunalbestyrelsen er forpligtet til at fremsende statistiske oplysninger og lignende, som Naalakkersuisut anmoder om.

 *Stk. 2.* Naalakkersuisut kan fastsætte regler om omfanget af de statistiske oplysninger og lignende, som skal indsendes, jf. stk. 1, og om hvordan de ajourføres og indsendes.

*Sanktionsbestemmelser*

 **§ 37.** Naalakkersuisut kan pålægge kommunalbestyrelsen administrative tvangsbøder, hvis påbud efter § 30 ikke efterleves.

 *Stk. 2.* Tvangsbødernes størrelse fastsættes under hensyntagen til overtrædelsens alvor og varighed.

 *Stk. 3*. Tvangsbøderne pålægges som dagbøder, der løber fra den dag, påbuddet skulle have været efterlevet, og indtil påbuddet er efterkommet.

 *Stk. 4.* Tvangsbøder udstedt med hjemmel i denne Inatsisartutlov tilfalder Landskassen.

**Kapitel 14**

*Ikrafttrædelse*

 **§ 38.** Denne Inatsisartutlov træder i kraft den 1. juli 2025.

 *Stk. 2.* Samtidig ophæves § 18 og § 27, stk. 6, i Inatsisartutlov nr. 20 af 23. november 2015 om alderspension, og Landstingsforordning nr. 6 af 28. april 1988 om institutioner med særlige formål for voksne og Landstingsforordning nr. 11 af 30. oktober 1998 om ældreinstitutioner mv

 *Stk. 3.* Administrative forskrifter fastsat med hjemmel i den i stk. 2 nævnte Landstingsforordning nr. 11 af 30. oktober 1998 om ældreinstitutioner mv. forbliver i kraft, indtil de afløses eller ophæves ved regler fastsat med hjemmel i denne eller andre Inatsisartutlove.

**Kapitel 15**

*Ændringer i anden lovgivning*

 **§ 39.** I Inatsisartutlov om magtanvendelse inden for det sociale område, jf. Selvstyrets lovbekendtgørelse nr. 13 af 16. marts 2024, foretages følgende ændringer:

 **1.** Overalt i loven ændres ”ældreinstitution” og ”ældreinstitutioner” til: ”botilbud til ældre”

 **2.** § 32, stk. 1, nr. 3, affattes således:

 ”3) i et botilbud efter Inatsisartutlov om støtte til ældre.”

*Grønlands Selvstyre, den xx. xxx 2024*